Folketing
2006-05-03

Det er også et omdrejningspunkt her, ligesom det var det i mit udspil i december forrige år, at vi skal have miljøteknologi til at være en af nøglerne til at sikre, at dansk landbrug stadig væk kan udvikle sig. Det udspil, som jeg kom med i december 2004, gjorde jo, at vi fik en politisk aftale sidste år i juni mellem Venstre, Det Konservative Folkeparti, Dansk Folkeparti og Det Radikale Venstre om nogle hovedprincipper, der skal gælde for fremtidens regulering af dansk landbrug. Vi regner med i løbet af plus/minus en måneds tid at kunne sende et lovforslag i høring, det haster jo lidt, for det er vigtigt, at den nye regulering træder i kraft den 1. januar 2007 samtidig med kommunalreformen. Vi har andre aspekter med også, som ikke er så påfaldende her. Vi synes jo bl.a., at det er utrolig vigtigt at bruge anledningen til at lave en forenkling af hele miljøreguleringen af landbruget. Det er ekstremt kompliceret i dag.